Grace breek SA se Sun City-wendroogte met foutlose laaste ronde | Maroela Media
Branden Grace in aksie toe hy Sondag die Nedbank-uitdaagtoernooi gewen het. (Foto: ANA Gordon Arons/Gallo Images)
Branden Grace het die Nedbank-uitdaagreeks moontlik op die 16de putjie in die laaste ronde gewen toe hy 'n yslike sethou ingeslaan het om die voortou te neem waaraan hy oor die volgende twee putjies vasgeklou het.
Hy is die eerste Suid-Afrikaner sedert Trevor Immelman in 2007 wat op Sun City kon wen.
Grace, wat drie houe agter die voorloper Scott Jamieson afgeslaan het, het 'n foutlose laaste ronde gespeel en al 18 setperke in die vereiste aantal houe gehaal. Hy het ses voëltjies in sy telling van 66 aangeteken. Daar was die frustrasie dat 'n paar sethoue nie geval het nie, maar hy het kop gehou en toe daardie lange van sowat 13 meter by die 16de ingerol.
'n Mens kan seker voel vir die oornag-voorloper Jamieson van Skotland, wat in die laaste ronde net twee houe aan syfer afgestaan het toe hy 'n dubbele brouhou by die agste behaal het. Saterdag het ook hy 'n foutlose ronde gespeel.
Hy het egter in die laaste ronde net vier voëltjies behaal en saam met die twee oor op die agste was sy rondetelling van twee onder 70 net nie genoeg nie.
Victor Dubuisson, wat derde was en een hou meer as Jamieson gespeel het, was bestendig en het net een hou afgestaan – maar hy het ook net drie voëltjies aangeteken.
Darren Fichardt (minus vier Sondag, op 283 houe ses agter die wenner vir die toernooi ), Louis Oosthuizen (70 houe vir 284) en die bestendige Charles Schwartzel met rondes van 69, 72 en twee syfer 72s vir 286, dieselfde telling as Haydn Porteous, was die ander Suid-Afrikaners wat onder die voorste 18 spelers geëindig het.
Vir die volledige finale- en rondetellings, klik op die volgende skakel: http://www.europeantour.com/europeantour/season=2017/tournamentid=2017092/leaderboard/index.html#/leaderboard